b'\n_START_ARTICLE_\n\xc4\x8crna murva\n_START_SECTION_\nOpis\n_START_PARAGRAPH_\n\xc4\x8crna murva je na videz podobna beli murvi, le da ima mo\xc4\x8dnej\xc5\xa1e in bolj hrapavo deblo in veje. Zraste od 10 do 15 metrov visoko, kro\xc5\xa1nja pa je gosta. Listi so na mladih vejah veliki 23 cm, na starih vejah pa so dolgi od 10 do 20 cm in \xc5\xa1iroki od 6 do 10 cm. Na veje so name\xc5\xa1\xc4\x8deni na nekoliko kraj\xc5\xa1ih pecljih kot listi bele murve, \xc5\xbeleb pa je pri njih le nakazan. Na bazi so listi izrazito sr\xc4\x8dasti. Sicer se delijo na 3 do 5 krp, lahko pa so tudi nedeljeni. Zgornja plast listne ploskve je temno zelena, spodnja pa je dlakava._NEWLINE_Cvetovi so enospolni. Iz oplojenih cvetov se razvijejo soplodja, dolga od 2 do 3 cm. Zreli plodovi so izjemno polnega okusa, barva pa je temno vijoli\xc4\x8dna do skoraj povsem \xc4\x8drna, po \xc4\x8demer je drevo dobilo svoje ime. Za razliko od plodov bele morve so nezreli plodovi kisli.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crno murvo \xc5\xbee od nekdaj gojijo zaradi okusnih plodov, iz katerih kuhajo marmelado ali sirup. Iz prvotne domovine so drevo \xc5\xbee v antiki razselili po sredozemskih de\xc5\xbeelah, danes pa je raz\xc5\xa1irjena vse do Indije, Pakistana in Afganistana na vzhodu, v 17. stoletju pa so jo zanesli tudi v Veliko Britanijo v upanju, da bodo na njih gojili sviloprejke. Zaradi bolj trdega listja od listov bele murve, je \xc4\x8drna murva manj primerna za hrano sviloprejkam, zaradi \xc4\x8desar projekt ni uspel. Drevo dobro prena\xc5\xa1a su\xc5\xa1o, pa tudi na mraz je manj ob\xc4\x8dutljivo od bele murve in lahko uspeva vse do nadmorskih vi\xc5\xa1in okoli 1000 metrov._NEWLINE_Razmno\xc5\xbeuje se s semeni, potaknjenci, grebenicami in s cepljenjem.'